《古风 其二》
清代·赵国麟

岱阳有古柏，柯干坚如石。众乌巢其巅，凤凰来作客。

翙翙羽仪辉，翱翔云汉薄。饥飧玉山禾，渴饮伊与洛。

圣世待来仪，网罗谁能索。亭亭梧桐枝，郁郁高冈宅。

长鸣不顾返，九州若咫尺。君看迎阳雁，常为稻粱迫。

作者简介：（1675—1751）山东泰安人，字仁圃。康熙四十五年进士。乾隆初官至文华殿大学士兼礼部尚书，旋因事罢归。笃信程朱，为官清峻。有《文统类编》、《云月砚轩藏稿》等。